Aanlynregistrasieproses: LUR gaan belangrike aankondiging maakDie jongste boodskap op die registrasiewebwerf. Panyaza Lesufi, Gautengse LUR van onderwys, sal na verwagting Dinsdagmiddag ŉ “belangrike aankondiging” maak oor die sukkelende aanlynregistrasieproses wat verpligtend is om graad een- en agt-leerders vir toelating in 2017 by skole in die provinsie te registreer. Die aanlynregistrasieproses, wat Dinsdag om 08:00 moes afskop, is vroeër tot 10:00 uitgestel, maar was teen 13:00 steeds buite werking. Die departement het in ŉ verklaring gesê die uitstel was weens ŉ “tegniese fout”. Die eerste fase, om te registreer om die stelsel te gebruik, moes verlede Maandag afskop, maar is tot Woensdag uitgestel nadat die stelsel ineengestort het weens te veel besoekers. Die departement het daarna tydens ŉ perskonferensie gesê die stelsel sou die lading vandag [Dinsdag] kon hanteer. Lesufi het op sy Twitter-rekening gesê hy sal na verwagting om 14:00 die “noodsaaklike aankondiging” maak. Hy het gesê hy verstaan ouers se frustrasie en het om verskoning gevra. Woedende ouers en voogde het op Twitter uitgevaar oor die vertraging en #Admissions2017 het vinnig ŉ gewilde onderwerp geword. Die aanlynregistrasieproses is van stapel gestuur om aansoekprobleme met registrasie vir 2017 te probeer verhoed, nadat leerders weens laat aansoeke nie vanjaar plek in sommige skole kon kry nie. Die registrasieproses is gerig op gr. 1 en gr. 8-leerders by staatskole.